钦定古今图书集成/明伦汇编/氏族典/第283卷 > 《廖用贤尚友录》 > 黄法𣰰
## 钦定古今图书集成/明伦汇编/氏族典/第283卷 > 《廖用贤尚友录》 > 黄法𣰰

按《陈书黄法𣰰传》，“法𣰰字仲昭，巴山新建人。少劲捷，
有胆力。侯景之乱，于乡里合徒众。太守贺诩下江州，
法𣰰监知郡事。高祖将逾岭入援建业，李迁仕作梗
中途，高祖命周文育屯于西昌，法𣰰遣兵助文育。时
法𣰰出顿新淦县，景遣行台于庆至豫章，庆分兵来
袭新淦，高祖遣文育讨庆，法𣰰率众会之，因进克笙”
屯，俘获甚众。梁元帝承制，授超猛将军、交州刺史，封
巴山县子。承圣三年，除明威将军、游骑将军，进爵为
侯，贞阳侯。僭位，除左骁骑将军。敬帝即位，改封新建
县侯。太平元年，割江州四郡置高州，以法𣰰为使持
节、散骑常侍、都督高州诸军事、信武将军、高州刺史。
永定二年，以拒王琳功，授平南将军、开府仪同三司。
天嘉二年，征为使持节、散骑常侍、都督南徐州诸军
事、镇北大将军、南徐州刺史。未拜，寻又改授都督江
吴二州诸军事、镇南大将军、江州刺史。六年，征为中
卫大将军。废帝即位，进爵为公。光大元年，出为使持
节、都督南徐州诸军事、镇北将军、南徐州刺史。二年，
徙为都督郢巴武三州诸军事、镇西将军、郢州刺史。
太建二年，征为侍中、中权大将军。四年，出为使持节、
散骑常侍、都督南豫州诸军事、征南大将军、南豫州
刺史。五年，大举北伐，以法𣰰为都督，大破齐军。以功
加侍中，改封义阳郡公，迁都督合霍二州诸军事、征
西大将军、合州刺史。七年，徙都督豫建光朔合北徐
六州诸军事、豫州刺史，镇寿阳。薨，谥曰威，子玩嗣。